Dag 46 - KiesKerk
Dag 46 – Die lewe op arendsvlerke
Maar dié wat op die Here vertrou, kry nuwe krag. Hulle vlieg met arendsvlerke, hulle hardloop en word nie moeg nie, hulle loop en raak nie afgemat nie – Jesaja 40:31.
Geestelik intelligente mense het altyd oorgenoeg tyd, 'n volle dag op 'n slag. Daarom kan hulle leef, werk en rus. Hulle is nie soos dié mense wat gedurig te min tyd het nie en hulle spog nie oor wie die besigste is nie. Hulle kry nie maagkrampe en spanningshoofpyne oor alles wat nog gedoen moet word nie. Hulle het daagliks die regte lewensritme.
Mense met God se tyd in hulle harte weet hoe om pas te hou. God gee immers hulle lewenspas aan.
Dit wat vir God saak maak, tel die meeste punte in hierdie mense se dagboek. Daarom laat hulle nie 'n enkele dag die son sak voordat hulle tasbaar omgegee het vir minstens een van God se gunstelingmense nie. Hulle skep geleenthede om iets vir onbelangrike mense te beteken, vir 'n arme, 'n verstoteling, 'n sieke. Dit maak hulle nie moeg, gespanne of gejaagd nie, want mense wat vanuit hulle passie leef, loop sonder om afgemat te raak. Hulle leef voluit, want die Here gee vir hulle krag. Hulle wil diensknegte wees vir net een persoon langs hulle. Dis meer as genoeg. Een dag op 'n slag, een mens op 'n keer – dis hulle leefritme. Om ander mense se lewe te verander is die Here se afdeling. Maar hulle wil graag daar wees waar die Here deur hulle sy veranderingswerk doen.
Peter Drucker vra 'n goeie vraag: "What can I and only I do that, if done well, will make a real difference?" Gebruik hierdie vraag as 'n leefriglyn, want dit sal bepaal of jy elke dag op die doeltreffendste manier tot God se eer gebruik. Staan elke dag jou tyd en energie af aan al die goeie dinge waarvoor die Here jou bestem het, soos Paulus in Efesiërs 2:10 sê.
Here, dankie dat U my elke dag met 24 uur seën. Wees U my pasaangeër sodat ek in pas met U kan leef, op arendsvlerke kan sweef sonder om moeg te word. Amen.
My man het sy werk verloor. Hy sukkel al maande lank om weer werk te kry. Hoe ondersteun ek hom? Hoe help ek hom om nie hoop te verloor nie?
Soos ons nie sonder water kan leef nie, so kan ons ook nie sonder hoop leef nie. Hoop is die glasruit waardeur ons van binne 'n vertrek na buite kyk. Dit hoef nie eens 'n besonder groot ruit te wees nie; soms is dit bloot 'n spatsel lig wat deur 'n skrefie kom. Iets wat jou daaraan herinner dat daar lewe buite is.
Maar wanneer 'n mens begin glo dat jy nooit weer die son op jou gaan voel nie, word dit al hoe makliker om die donkerte ook na jou binneste toe te bring. Daarom is hooploosheid so gevaarlik.
Dis ook beter om, wanneer jy 'n tyd lank in die donkerte deurbring, iemand se hand te kan vashou. Daarom is hoop altyd 'n "saamwees"-belewenis. Gebruik dus alles moontlik tot jou beskikking om in hierdie tyd te leer wat saamwees beteken. Moedig jou man aan om ook ander gelowiges in sy vertroue te neem, sodat hy soveel moontlik hande het wat hom ondersteun.
Gebruik Bybelstories as "hande" wat vashou. Maak 'n studie van die Bybel – doen dit saam! – en vind stories vol hoop. Kyk hoe bepaalde Bybelkarakters gereageer het wanneer hulle sonder hoop was. Dink aan hoop as "agteruit onthou" sodat jy "vorentoe" kan glo. Dis moeilik om te glo as jy nie reeds ervaar het hoe God se getrouheid lyk nie. As jy nie self sulke stories het om te vertel nie, gaan soek in die Bybel. Jy sal heelwat daarvan vind.
Probeer vasstel: Wat het Jesus sy volgelinge oor donker tye en beproewings geleer? Watter "hoop"-riglyne het Paulus gegee aan die gemeentes wat swaarkry? (Gaan kyk gerus in die Romeinebrief.)
Moenie nét oor die moeilike tye praat nie. Al gaan dit tans broekskeur, is daar tog veel meer aan jul lewe as net hierdie slegte tyd. Praat met mekaar oor waaroor julle dankbaar is. En oor hoekom juis hierdie tyd ook goed is.
Ten slotte: Indien julle soms naby aan moed opgee kom, herinner mekaar gereeld daaraan dat hoop wel moontlik is, omdat God nooit moed opgee nie. Hy neem ons saam op sy arendsvlerke.
Ons elkeen het spesiale dinge wat ons goed kan doen. Die uitdaging is om daardie dinge só te doen dat dit 'n verskil in die wêreld kan maak. Ons kan dit egter nie op ons eie regkry nie, want ons sal moeg en lui word. Maar wanneer ons op God vertrou vir ons krag, en nie op onsself nie, gebeur iets spesiaals. Ons sal elke dag nuwe krag kry om ons spesiale ding te doen om 'n verskil in die wêreld te maak.
– Watter dinge kan jy baie goed doen?
– Hoe kan dit 'n verskil in die wêreld maak?
– Op watter maniere kan jy op God vertrou om vir jou krag te gee om hierdie dinge te doen?
Vandag se Bybelvers vertel vir ons dat God vir ons krag sal gee wat soos arendsvlerke is wat nie moeg raak nie. Gaan vandag buitentoe of gaan sit by 'n venster. Sit 'n rukkie totdat jy 'n voëltjie sien. Hou fyn dop wat die voëltjie alles doen. Net soos God vir daardie voëltjie sorg, sorg God elke dag vir jou.